ຍຸດທະສາດ ແລະ ວິໄສທັດ
ແຜນພັດທະນາເສດຖະກິດ–ສັງຄົມ 6 ເດືອນຕົ້ນປີ ແລະ ທິດ ທາງແຜນການປະຈຳ 6 ເດືອນທ້າຍສົກປີ 2012-2013
ຂອງ ສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ.
– ອີງຕາມ ແຜນການເຄື່ອນໄຫວວຽກງານ ຂອງກະຊວງ ວິທະຍາສາດ ແລະ ເຕັກໂນໂລຊີ ສົກປີ 2012-2013.
– ອີງຕາມຂໍ້ຕົກລົງ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກຂອງລັດ
ຖະມົນຕີວ່າການ ກະຊວງວິທະຍາສາດແລະເຕັກໂນໂລຊີສະບັບ ເລກທີ 0833/ກວຕ ລົງວັນທີ 21/12/2011. ສະຖາບັນເຕັກໂນ
ໂລຊີຄອມພິວເຕີ ແລະ ເອເລັກໂຕຼນິກ ສະຫລຸບ ແຜນພັດທະນາເສດຖະກິດ-ສັງຄົມ 6 ເດືອນຕົ້ນປີ ແລະ ທິດທາງ ແຜນການປະຈຳ
6 ເດືອນ ທ້າຍສົກປີ 2012-2013 ຄືດັ່ງນີ້:
1. ບົດສັງລວມຫຍໍ້ :
ອີງໃສ່ທິດຊີ້ນຳຂອງ ການນຳ ກວຕ ເພື່ອສຸມໃສ່ການຈັດຕັ້ງ ປະຕິບັດຕາມແຜນການ ປັບປຸງລະບົບ ເຄືອຂ່າຍ ຄອມພີວເຕີ ແລະ ລະບົບເຊີເວີ ຂອງ (ກວຕ) ໃຫ້ສຳເລັດເຊັ່ນ: ໄດ້ປັບປຸງການຕິດຕັ້ງ ເຄື່ອງອຸປະກອນ ແບ່ງສັນຍານອິນເຕີເນັດ, ສ້າງລະບົບເຄືອຂ່າຍພາຍໃນ ໃຫ້ແກ່ ຫ້ອງການ, ກົມ, ສະຖາບັນ ພາຍໃນກະຊວງ ວິທະຍາສາດ ແລະ ເຕັກໂນໂລຊີ ອອກເປັນແຕ່ລະວົງ ເຄືອຂ່າຍ ທີ່ແຕກຕ່າງກັນ, ຕິດຕັ້ງ ລະບົບປ້ອງກັນ ຄວາມປອດໄພ, ຕິດຕັ້ງເຄື່ອງ ອຸປະກອນເຊື່ຶອມຕໍ່ ແລະ ເຄື່ອງລະບົບ ເຊີເວີຖານຂໍ້ມູນ ທີ່ຮັບໃຊ້ວຽກງານ ເວັບໄຊ, ອີເມວ, ການປ້ອງກັນລະບົບ ຄວາມປອດໄພ ທາງດ້ານລະບົບເ ຊື່ອມຕໍ່ເຄືອຂ່າຍ ອິນເຕີເນັດ. ແລະ ອື່ນໆ ທີ່ຈຳເປັນ, ແຍກລະບົບເຄືອຂ່າຍຄອມພິວເຕີ ຂອງ ກະຊວງ ວິທະຍາ ສາດແລະ ເຕັກໂນໂລຊີ ອອກຈາກສູນບໍລິຫານ ລັດແບບເອເລັກໂຕຼນິກ. ເພື່ອສ້າງໃຫ້ເປັນລະບົບເຄືອຂ່າຍ ຄອມພິວເຕີ ໂດຍສະເພາະຂອງກະຊວງ ຊຶ່ງສະດວກໃນເວລາຕິດຕາມກວດກາ ການແກ້ໄຂບັນຫາຕິດຂັດຕ່າງໆ ປະຈຸບັນສຳເລັດໄດ້ 90 ເປີເຊັນ%, ພ້ອມທັງກະກຽມອອກແບບ-ວາງແຜນ ຄິດໄລ່ການເດີນລະບົບສາຍໃຍແກ້ວ ໄປຍັງຕຶກ 100 ເພື່ອສ້າງເປັນ ລະບົບ ການເຊື່ອມຕໍ່ Back up Network, ນອກຈາກນັ້ນ ແມ່ນການສ້າງ ແຜນ ລະບົບຕິດຕັ້ງ ໄຟຟ້າສຳຮອງ ສຳລັບ ເຊີເວີເຄືອຂ່າຍ.
2. ສະພາບການປະຕິບັດແຜນພັດທະນາເສດຖະກິດ-ສັງຄົມ 6ເດືອນຕົ້ນປີ (2012-2013):
2.1. ວຽກງານການເມືອງແນວຄິດ:
ໂດຍຖືເອົາວຽກງານ ການເມືອງແນວຄິດເປັນກົກ, ເອົາໃຈໃສ່ ຄົ້ນຄວ້າເຊື່ອມຊືມ ມະຕິກອງປະຊຸມໃຫຍ່ ຄັ້ງທີ IX ຂອງພັກ ເພື່ອນຳມາຜັນຂະ ຫຍາຍເຂົ້າໃນວຽກງານຂອງຕົນ,ໄດ້ສຶກສາອົບຮົມ ພະນັກງານລັດຖະກອນດ້ວຍການຖືເອົາບັ້ນດຳເນີນຊີວິດການເມືອງປະຈຳເດືອນເປັນການສຶກສາ ອົບຮົມ,ເຮັດໃຫ້ພະນັກງານລັດຖະກອນ ມີຄວາມອຸ່ນອ່ຽນທຸ່ນທ່ຽງ, ມີສະຕິຕໍ່ການຈັດຕັ້ງ ແລະ ປະຕິບັດ ລະບຽບວິໄນດີ.
– ພະນັກງານລັດຖະກອນຂອງສະຖາບັນທັງຫມົດໄດ້ເຂົ້າເຊື່ອມຊືມມະຕິກອງປະຊຸມ ໃຫຍ່ຄັ້ງ ທີ IX ຂອງພັກ ປະຊາຊົນປະຕິວັດລາວ.
– ຄະນະສະຖາບັນ ໄດ້ເຂົ້າຮ່ວມກອງປະຊຸມ ເຊື່ອມຊືມມະຕິຕົກລົງ ຂອງກົມການເມືອງ ສູນກາງພັກ ວ່າດ້ວຍ ການສ້າງແຂວງເປັນຫົວຫນ່ວຍຍຸດທະ
ສາດ, ສ້າງເມືອງເປັນຫົວຫນ່ວຍເຂັ້ມແຂງຮອບດ້ານ ແລະ ສ້າງບ້ານເປັນຫົວຫນ່ວຍພັດທະນາ.
– ພະນັກງານຂອງສະຖາບັນຈຳນວນ 4 ຄົນໄດ້ເຂົ້າຮ່ວມເຄື່ອນໄຫວວຽກງານ ພົບປະຂອງ 2 ກະຊວງ ເພື່ອສະເຫຼີມສະຫຼອງສອງວັນປະຫວັດສາດວັນ
ສ້າງຕັ້ງສາຍພົວພັນການທູດ ຄົບຮອບ 50 ປີ ແລະວັນ ເຊັນສົນທິສັນຍາການຮ່ວມມືລະຫວ່າງ ລາວ-ຫວຽດນາມ ຄົບຮອບ 35 ປີ ທີ່ທັງ 2 ກະຊວງ
ໄດ້ຈັດຮ່ວມກັນ ທີ່ ແຂວງຄຳມ່ວນ ແລະ ແຂວງກວາງ ບິ້ງ ໃນລະຫວ່າງວັນທີ 3-9 ກັນຍາ 2012.
– ພະນັກງານລັດຖະກອນ ຂອງສະຖາບັນໄດ້ເຂົ້າຮ່ວມຮັບຟັງການເຜີຍແຜ່ :
– ດຳລັດວ່າດ້ວຍການຈັດຕັ້ງ ແລະການເຄື່ອນໄຫວຂອງກະຊວງ ວິທະຍາສາດ ແລະ ເຕັກໂນໂລຊີ.
– ເອກະສານມູນເຊື້ອວັນທີ 12 ຕຸລາ ແລະ ເອກະສານ ວັນຄູແຫ່ງຊາດ.
– 3 ເອກະສານ ຫວນຄືນ ວັນຊາດ ທີ 2 ທັນວາ, ວັນຄ້າຍວັນເກີດ ປະທານ ໄກສອນ ພົມວິຫານ ແລະ ເອກະສານຕ້ານການສໍ້ລາດບັງຫຼວງ.
– ປາຖະກະຖາ ເນື່ອງໃນໂອກາດວັນ ສ້າງຕັ້ງກອງທັບ ປະຊາຊົນລາວ ຄົບຮອບ 63 ປີ ທີ່ຄະນະພັກ ກະຊວງຈັດຕັ້ງຂຶ້ນ.
– ເອກະສານ ເນື່ອງໃນວັນສ້າງຕັ້ງພັກ ຄົບຮອບ 57 ປີ.
– ຜົນສຳເລັດ ຂອງກອງປະຊຸມໃຫຍ່ຜູ້ແທນຊາວຫນຸ່ມທົ່ວປະເທດຄັ້ງທີ VI ຂອງຄະນະບໍລິຫານງານຊາວຫນຸ່ມປະຊາຊົນປະຕິວັດລາວ.
– ເອກະສານ-ປາຖະກະຖາ ເນື່ອງໃນໂອກາດວັນສ້າງຕັ້ງກຳລັງປ້ອງກັນຄວາມ ສະຫງົບ ຄົບຮອບ 51 ປີ (05/04/1961-05/04/2012) ແລະ ຮັບ
ຟັງການເຜີຍແຜ່ ກ່ຽວກັບ ວຽກງານການຈໍລະຈອນ.
– ກົດລະບຽບ ຂອງພັກປະຊາຊົນ ປະຕິວັດລາວ ຈາກຄະນະພັກກະຊວງ.
– ວັນເຊັນສັນຍາມິດຕະພາບ ແລະ ການຮ່ວມມືຄົບຮອບ 35 ປີ ແລະ ວັນສ້າງຕັ້ງສາຍພົວພັນການ ທູດ ລະຫວ່າງ ລາວ-ຫວຽດນາມ ຄົບຮອບ 50 ປີ.
– ລະບຽບການຄຸ້ມຄອງເງິນຕາຕ່າງປະເທດ ແລະການສົ່ງເສີມການນຳໃຊ້ເງິນກີບ.
– ບັນດາພະນັກງານຂອງສະຖາບັນ ໄດ້ເຂົ້າຮ່ວມຟັງປະຖະກະຖາ “ເນື່ອງໃນວັນສ້າງຕັ້ງກຳມະບານລາວ ຄົບຮອບ 57 ປີ”.
– ພະນັກງານ 95% ຂອງສະຖາບັນທັງຫມົດໄດ້ເຂົ້າເຊື່ອມຊືມ ກົດລະບຽບຂອງລັດຖະກອນ.
2.2. ວຽກຈັດຕັ້ງ–ພະນັກງານ:
- ດ້ານການຈັດຕັ້ງ :
– ປັບປຸງ ແລະ ຊັບຊ້ອນພະນັກງານຄືນໃຫມ່ ເພື່ອຊັບຊ້ອນເຂົ້າໃນແຕ່ລະຕຳແຫນ່ງງານ ໄດ້ກຳນົດແຜນຄວາມຕ້ອງການລັດຖະກອນໃຫມ່ ແລະໄດ້ສົ່ງ ໃຫ້ກົມຈັດຕັ້ງ ແລະກໍ່ສ້າງ ພະນັກງານ. ພະນັກງານ ທັງຫມົດ ຂອງສະຖາບັນ ມີ 29 ຄົນ, ຍິງ 10 ຄົນ. ສັງກັດລັດສົມບູນ 100% ຈຳນວນ 9 ຄົນ, ຍິງ 1 ຄົນ; ພ/ງ 95% ຈຳນວນ 9 ຄົນ, ຍິງ 5 ຄົນ ແລະ ພ/ງ ຝຶກງານ (ອາສາສະຫມັກ) ຈຳນວນ 11 ຄົນ, ຍິງ 4 ຄົນ. ລະດັບວິຊາສະເພາະ ປະລິນຍາໂທ 2 ຄົນ; ປະລິນຍາຕີ 25 ຄົນ, ຍິງ 9 ຄົນ ແລະ ຊັ້ນສູງ 2 ຄົນ, ຍິງ 1 ຄົນ (ປະຈຸບັນມີຫນ້າຕົວຈິງ 26 ຄົນ ໄດ້ສົ່ງ 2 ຄົນ ໄປຕໍ່ປະລິນຍາໂທຢູ່ ສປ ຈີນ ແລະ 1 ຄົນ ໄປຕໍ່ປະລິນຍາໂທ ຢູ່ ສສ ຫວຽດນາມ).
– ພະນັກງານຂອງສະຖາບັນ 1 ຄົນ ຄື ທ່ານ ຄຳແກ້ວ ກົມມະດຳ ຮອງຫົວຫນ້າພະແນກລະບົບອັດຕະໂນມັດ ໄດ້ເສຍຊີວິດ ຍ້ອນອຸປະຕິເຫດ ໃນວັນທີ 5 ກຸມພາ 2013.
- ການກໍ່ສ້າງພະນັກງານ :
– ພະນັກງານ ຂອງສະຖາບັນ ຈຳນວນ 4 ຄົນ ໄປສຶກສາຕໍ່ລະດັບ ປະລິນຍາໂທ ທີ່ ສປ ຈີນ 2 ຄົນ, ສ.ສ ຫວຽດນາມ 1 ຄົນ ແລະ ຢູ່ໂຮງຮຽນແສງສະຫວັນ ພາກຄໍ່າດ້ວຍທຶນຕົນເອງ 1 ຄົນ.
– ພະນັກງານຂອງສະຖາບັນໄດ້ສຳເລັດການໄປຝຶກອົບຮົມທາງດ້ານວິຊາການໄອທີ ຢູ່ ສູນຝຶກອົບຮົມ ລາວ-ສິງກະໂປ 6 ຄັ້ງ ແຕ່ລະຄັ້ງ ໃຊ້ເວລາ 2 ອາທິດ ລວມທັງຫມົດ 12 ຄົນ.
– ພະນັກງານຂອງສະຖາບັນ 1 ຄົນ ສຳເລັດການໄປຮ່ວມສຳມະນາ ກ່ຽວກັບ ວຽກງານລິຂະສິດ ຢູ່ປະເທດສິງກະ ໂປ, ຈຳນວນ 3 ຄົນ ໄປຝຶກອົບຮົມດ້ານວິຊາສະເພາະໄອທີ ແລະ ພາສາອັງກິດ ທີ່ປະເທດອິນເດຍ ໄລຍະເວລາ 2 ເດືອນ, ສຳເລັດການ ໄປຝຶກອົບຮົມທາງດ້ານວິຊາການ ໃນຫົວຂໍ້ “ການພັດທະນາເວບໄຊ ແລະການບໍລິຫານສຳລັບ ການຈັດຊື້ທາງດ້ານເອເລັກໂຕຼນິກ” ທີ່ປະເທດມະເລເຊຍ 1 ຄົນ ແລະ 1 ຄົນ ໄດ້ສຳເລັດການເຂົ້າຮ່ວມສຳມະນາ ໃນຫົວຂໍ້ “Seminar on E-Governance for Developing Countries” ທີ່ນະຄອນຫລວງ ປັກກິ່ງ ສປ ຈີນ.
– ພະນັກງານຂອງສະຖາບັນ ຈຳນວນ 3 ຄົນ ໄດ້ໄປຝຶກອົບຮົມຍົກລະດັບພາສາອັງກິດ ແລະອີກ 3 ຄົນໄປຝຶກອົບຮົມຍົກລະດັບພາສາຫວຽດນາມ ຢູ່ສູນກາງຊາວຫນຸ່ມປະຊາຊົນປະຕິວັດລາວ.
– ໄດ້ຮັບນັກສຶກສາຈາກມະຫາວິທະຍາໄລແຫ່ງຊາດ ຈຳນວນ 13 ຄົນ, ຈາກໂຮງຮຽນວິຊາຊີບມິດຕະພາບ ວຽງຈັນ-ຮ່າໂນ້ຍ ຈຳນວນ 7 ຄົນ ແລະຈາກໂຮງຮຽນປາກປາສັກ ຈຳນວນ 3 ຄົນ ລວມ 23 ຄົນ ເຂົ້າມາຝຶກງານແຕ່ລະງວດ ປະມານ 2 ເດືອນ.
2.3. ວຽກ 3 ອົງການຈັດຕັ້ງມະຫາຊົນ ແລະ ການເຄື່ອນໄຫວອື່ນໆ
– ພະນັກງານຂອງສະຖາບັນ ໄດ້ເຂົ້າຮ່ວມຂະບວນການ ອອກແຮງງານລວມ ອ້ອມຂ້າງກະຊວງ ແລະ ຂະບວນການແຂ່ງຂັນກິລາເປຕັ້ງ ເພື່ອສ້າງຂະບວນການ ສະເຫລີມສະຫລອງວັນ ສ້າງຕັ້ງກຳມະບານລາວຄົບຮອບ 57 ປີ.
– ເຄື່ອນໄຫວແຂ່ງຂັນກິລາເຕະບານມິດຕະພາບກັບ ສູນບໍລິຫານລັດດ້ວຍເອເລັກໂຕຼນິກ ຂອງກະຊວງໄປສະນີ ໂທລະຄົມມະນາຄົມ ແລະການສື່ສານ.
– ໄດ້ສົ່ງສະມາຊິກຊາວຫນຸ່ມທີ່ຫ້າວຫັນຂອງສະຖາບັນ ຈຳນວນ 1 ຄົນ ໄປຮ່ວມງານການໂຮມຊຸມນຸມ ຊາວຫນຸ່ມອາຊຽນ–ເກົາຫຼີ ໃນຫົວຂໍ້ “ສະຖານະພາບຂອງມື້ນີ້ ແລະມື້ອື່ນຕໍ່ກັບອານາຄົດຂອງຊາວຫນຸ່ມ ອາຊີ ໂດຍຜ່ານຊື່ກາງຕ່າງໆ ຢ່າງຄົບວົງຈອນ” ທີ່ປະເທດເກົາຫລີ.
– ພະນັກງານລັດຖະກອນໄດ້ເຂົ້າຮ່ວມຂະບວນຍ່າງ “ມິນິມາລາທອນ” ເນື່ອງໃນໂອກາດສະເຫຼີມສະຫຼອງວັນສາກົນ ແລະ ສັບປະດາແຫ່ງຊາດ ເພື່ອລຶບລ້າງຄວາມທຸກຍາກ.
– ພະນັກງານຂອງສະຖາບັນໄດ້ເຂົ້າຮ່ວມງານຊຸມນຸມ ເນື່ອງໃນວັນຊັບສິນທາງປັນຍາໂລກ,
– ພະນັກງານລັດຖະກອນ ໄດ້ເຂົ້າຮ່ວມຂະບວນການຍ່າງເພື່ອສຸຂະພາບ ແລະ ຂະບວນການແຂ່ງຂັນກິລາເປຕັ້ງ ເພື່ອສະເຫລີມສະຫລອງ ວັນກຳມະກອນສາກົນຄົບຮອບ 126 ປີ.
– ເຂົ້າຮ່ວມງານໂຮມຊຸມນຸມຊາວຫນຸ່ມ ເພື່ອສະເຫລີມສະຫລອງ ວັນສ້າງຕັ້ງສາຍພົວພັນການທູດ ລາວ – ຫວຽດນາມ ຄົບຮອບ 50 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ – ຫວຽດນາມ ຄົບຮອບ 35 ປີ.
– ເຂົ້າຮ່ວມກອງປະຊຸມສຳມະນາ ເຜີຍແຜ່ວຽກສົ່ງເສີມຄວາມກ້າວໜ້າ ຂອງແມ່ ຍິງ.
– ພະນັກງານຂອງສະຖາບັນ ໄດ້ເຂົ້າຮ່ວມຂະບວນການອອກແຮງງານ ຢ່າງເປັນປົກກະຕິ ເນື່ອງໃນວັນບຸນສຳຄັນຕ່າງໆເຊັ່ນ: ການອອກແຮງງານອ້ອມຂ້າງຮົ້ວ ເຂດຫ້ອງວ່າການລັດຖະບານ ເພື່ອກະກຽມໃສ່ ຕ້ອນຮັບກອງປະຊຸມ ອາເຊບ 7, ກອງປະຊຸມສຸດຍອດອາເຊັມຄັ້ງທີ IX ທີ່ ສປປ ລາວ ເປັນເຈົ້າພາບ.
– ເຂົ້າຮ່ວມຄືນໄຫວແຂ່ງຂັນ ກິລາເປຕັງ ກັບ ສູນກາງຊາວຫນຸ່ມ ປະຊາຊົນປະຕິວັດລາວ.
– ສະມາຊິກຊາວຫນຸ່ມ ຂອງສະຖາບັນ ໄດ້ເຂົ້າຮ່ວມຂະບວນການອອກແຮງງານລວມ ຢູ່ ທີ່ຫໍພິພິດທະພັນປະທານ ໄກສອນ ພົມວິຫານ ທີ່ທາງສູນກາງຊາວຫນຸ່ມປະຊາຊົນປະຕິວັດລາວ ຈັດຂື້ນ ແລະ ອອກແຮງງານລວມ ອ້ອມຂ້າງກະຊວງ ເພື່ອສ້າງຂະບວນການ ສະເຫລີມສະຫລອງວັນຊາດທີ 2 ທັນວາ ຄົບຮອບ 37 ປີ ແລະວັນຄ້າຍວັນເກີດຂອງປະທານ ໄກສອນ ພົມວິຫານ ຄົບຮອບ 92 ປີ.
– ເຄື່ອນໄຫວແຂ່ງຂັນກິລາບານເຕະ ກັບທິມ ໂຄງການບໍລິຫານລັດດ້ວຍເອເລັກໂຕຣນິກ, ທິມ ສະຖາບັນພະລັງງານທົດແທນ ແລະວັດສະດຸໃຫມ່, ທິມຫ້ອງການສະພາວິທະຍາສາດແຫ່ງຊາດ ແລະອື່ນໆ.
– ເຂົ້າຮ່ວມຂະບວນການເວນຍາມໃນໄລຍະສະເຫລີມສະຫລອງວັນຊາດທີ 2 ທັນວາ ຄົບຮອບ 37 ປີ, ໄລຍະສະເຫລີມສະຫລອງປີໃຫມ່ລາວ ແລະ ໄລຍະກະກຽມກິລາມະຫາວິທະຍາໄລອາຊຽນ ຄັ້ງທີ 16.
2.4. ດ້ານການເຄື່ອນໄຫວວຽກງານວິຊາສະເພາະ
2.4.1. ວຽກງານຄົ້ນຄວ້າ ແລະ ພັດທະນາ
– ໄດ້ອອກແບບ ແລະ ຕິດຕັ້ງລະບົບເຄືອຂ່າຍ ຄອມພິວເຕີພາຍໃນ, ລະບົບອິນເຕີເນັດຂອງກະຊວງ ແລະໄດ້ເຊື່ອມຕໍ່ລະບົບສາຍໃຍແກ້ວ ໄປຫາຫ້ອງການ ເຂດດອນຕິ້ວ ແລະດ່ານຊ້າງ ເຂົ້າຫາເຄືອຂ່າຍຫລັກ ຂອງກະຊວງ ຈໍານວນ 5 ຕຶກ.
– ສຳເລັດການຕິດຕັ້ງ ລະບົບ WiFi ຂອງກະຊວງ, ຕິກລາວ-ເກົາຫລີ, ຕຶກຫ້ອງການສະພາວິທະຍາສາດ ແຫ່ງຊາດ ລວມທັງຕຶກ ເຂດດອນຕິ້ວ ແລະເຂດດ່ານຊ້າງ.
– ສຳເລັດການຕິດຕັ້ງລະບົບເວບເຊີເວີ ແລະ ເຊີເວີເວບສຳຮອງຂອງກະຊວງ.
– ສຳເລັດການສ້າງເວບໄຊຂອງກະຊວງ (www.most.gov.la).
– ສຳເລັດການຕິດຕັ້ງລະບົບ Mail Server ຂອງກະຊວງ.
– ໄດ້ຄົ້ນຄວ້າໂຄງການສ້າງໂປຼແກຼມຖານຂໍ້ມູນ ການຄົ້ນຄວ້າວິທະຍາສາດ ຮ່ວມກັບ ຫ້ອງການສະພາວິທະຍາສາດແຫ່ງຊາດ.
– ໄດ້ຮ່ວມກັບສູນກາງຊາວຫນຸ່ມ ປະຊາຊົນປະຕິວັດລາວ ເພື່ອຈັດຕັ້ງປະຕິບັດໂຄງການ “ສ້າງຕັ້ງສູນຂໍ້ມູນຂ່າວສານ ແລະໃຫ້ຄຳປຶກສາດ້ານໄອທີ ສຳລັບຊາວຫນຸ່ມ” ໂດຍໄດ້ມອບໃຫ້ສະຖາບັນ 3 ຫນ້າວຽກ: ຮ່ວມສຳຫລວດຂໍ້ມູນ ແລະສ້າງຖານຂໍ້ມູນຂອງຊາວຫນຸ່ມ, ປັບປຸງເວບໄຊຂອງຊາວຫນຸ່ມ ແລະຊ່ວຍໃນວຽກງານຝຶກອົບຮົມໄອທີ.
– ໄດ້ປັບປຸງລະບົບເຄືອຂ່າຍຄອມພິວເຕີ ຂອງກະຊວງໃຫມ່ ແລະ ຕິດຕັ້ງສັນຍານອິນເຕີເນັດ ຂອງກະຊວງ ເປັນສະ ເພາະຕ່າງຫາກ ໃນຄວາມໄວ 20 Mbps ຈາກໂຄງການສື່ສານຮັບໃຊ້ການນຳ.
2.4.2. ວຽກງານຄຸ້ມຄອງ ແລະ ສົ່ງເສີມ
– ສຳເລັດການຂື້ນບັນຊີ ເຄື່ອງອຸປະກອນ ຂອງສະຖາບັນ ແລະ ຮ່ວມກັບຄະນະກຳມະການກວດກາຊັບສິນຂອງກະຊວງ ກຳນົດບັນຊີຊັບສິນ ແລະກວດກາເຄື່ອງອຸປະກອນ ທີ່ແຍກອອກຈາກໂຄງການ ບໍລິຫານລັດ ດ້ວຍເອເລັກໂຕຼນິກ.
– ໄດ້ກຳນົດບັນຊີປະເພດທຸລະກິດຄວບຄຸມ ຫລືທີ່ຕ້ອງກວດສອບຜ່ານ ກ່ອນຂື້ນທະບຽນວິສາຫະກິດ ຂອງສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ.
– ໄດ້ມອບເຄື່ອງຈັກ ອັດເອກະສານ ຈຳນວນ 1 ເຄື່ອງ ໃຫ້ແກ່ກົມຈັດຕັ້ງ ແລະພະນັກງານ.
– ໄດ້ຈັດກອງປະຊຸມປຶກສາຫາລື ທາງດ້ານວິຊາການໄອທີ ຮ່ວມກັບກົມ ເຕັກໂນໂລຊີ ຂໍ້ມູນຂ່າວສານ.
2.4.3. ວຽກງານສ້າງ ແລະ ປັບປຸງນິຕິກຳ
2.4.4. ວຽກງານ ໂຄສະນາເຜີຍແຜ
– ໄດ້ຕິດຕາມກ່ຽວກັບ “ການນຳໃຊ້ Facebook ຂອງກຸ່ມຄົນບໍ່ດີ ເພື່ອຫາວິທີທາງສະກັດກັ້ນ ແລະ ກວດສອບການນຳໃຊ້ Facebook ຂອງກຸ່ມຄົນດັ່ງກ່າວ ຮ່ວມກັບກົມໃຫ່ຍເສນາທິການກອງທັບ, ກະຊວງ ປ້ອງກັນປະເທດ.
– ໄດ້ຈັດກອງປະຊຸມສຳມະນາ ການສ້າງຄວາມເຂົ້າໃຈ, ຈຸດປະສານງານ ແລະ ຄະນະຮັບຜິດຊອບເວບໄຊຂອງກະຊວງ.
– ຈັດຝຶກອົບຮົມດ້ານເວບໄຊ ໃຫ້ແຕ່ລະພາກສ່ວນ ພາຍໃນກະຊວງ ແລະ ພະແນກ ວິທະຍາສາດ ແລະເຕັກໂນໂລຊີ ນະຄອນຫລວງ.
– ໄດ້ຈັດກອງປະຊຸມປຶກສາຫາລື ທາງດ້ານວິຊາການໄອທີ ຮ່ວມກັບກົມ ເຕັກໂນໂລຊີ ຂໍ້ມູນຂ່າວສານ.
– ສຳເລັດການສ້າງປຶ້ມຄູ່ມືການນຳໃຊ້ ໂປຣແກຣມ Microsoft office 2007 (Microsoft Word, Microsoft Excel ແລະ Microsoft PowerPoint) ຈຳນວນ 500 ຫົວ.
– ສຳເລັດການສ້າງຄູ່ມື ການຮຽນການສອນ ວິທີການສ້າງເວບໄຊ ດ້ວຍໂປຼແກຼມJoomla ໃນຮູບແບບ Multimedia ອັດລົງແຜ່ນ DVD ເພື່ອໃຫ້ຜູ້ນຳໃຊ້ສາມາດຮຽນຮູ້ດ້ວຍຕົນເອງ ເພາະມີວິທີການແນະນຳໃນການນຳໃຊ້ເປັນຮູບແບບ ວິດີໂອ (ມີທັງພາບ ແລະສຽງ). ພ້ອມທັງຄົ້ນຄວ້າສ້າງຄູ່ມື ການຮຽນການສອນ ໂປຼແກຼມ ຕ່າງໆ ໃນຮູບແບບ Multimedia.
2.4.5.ວຽກງານບໍລິການ
– ໃຫ້ບໍລິການລົງທະບຽນລະຫັດຊື່ອີເມວ: ຊື່@most.gov.la ຂອງກະຊວງໄດ້ຈຳນວນ 200 ຜູ້ຊົມໃຊ້.
– ໄດ້ຕິດຕັ້ງລະບົບເຊີເວີຂອງໂປຣແກຣມ ຄຸ້ມຄອງເອກະສານຂາເຂົ້າ-ອອກ ພ້ອມທັງຄົ້ນຄວ້າສ້າງໂປຼແກຼມ ດັ່ງກ່າວໄດ້ທົດລອງນຳໃຊ້ ແລະ ຝຶກອົບຮົມໃຫ້ພາກສ່ວນຕ່າງໆ.
– ໄດ້ລົງໄປຊ່ວຍກວດກາ ແລະ ແນະນຳການນຳໃຊ້ໂປຣແກຣມ ຄຸ້ມຄອງການຈຳຫນ່າຍ ຫວຍພັດທະນາ ທຸກປະເພດ (ລະບົບຫວຍທາງໂທລະສັບມືຖືຜ່ານລະບົບຂໍ້ຄວາມສັ້ນ SMS ແລະຫວຍໂລໂຕອອນລາຍ) ໃຫ້ບໍລິສັດລັດວິສາຫະກິດຫວຍພັດທະນາ.
– ພະນັກງານຂອງສະຖາບັນ 1 ຄົນ ໄດ້ສຳເລັດການເຂົ້າຊ່ວຍຮັບໃຊ້ດ້ານ ໄອທີ ໃນງານມະຫາກຳກິລາມະຫາ ວິທະຍາໄລອາຊຽນ ຄັ້ງທີ 16 (ໂດຍໄປຄວບຄຸມເຊີເວີ ໂປຼແກຼມການແຂ່ງຂັນ ຂອງ 2 ປະເພດກິລາ ຄື: ກິລາດອກປີກໄກ່ ແລະກິລາບານສົ່ງ).
– ບໍລິການຕິດຕັ້ງສ້ອມແປງ ແກ້ໄຂບັນຫາ ຕ່າງໆ ຂອງເຄື່ອງຄອມພິວເຕີ ໃຫ້ກັບບັນດາຫ້ອງການ, ກົມ, ສະຖາບັນ, ພາຍໃນກະຊວງ ພ້ອມທັງສ້ອມແປງເຄື່ອງທີ່ເປ່ເພ ສົ່ງມາຈາກຕ່າງແຂວງ ແລະຊ່ວຍຫ້ອງການກວດສອບເຄື່ອງອຸປະກອນ ທີ່ໄດ້ຮັບໃຫມ່.
2.4.6. ວຽກງານຮ່ວມມືຕ່າງປະເທດ ແລະ ຮ່ວມມືພາຍໃນ
– ຄົ້ນຄວ້າ ໂຄງການ ສ້າງສູນຖານຂໍ້ມູນວິທະຍາສາດ ແລະເຕັກໂນໂລຊີ ແຫ່ງຊາດລາວ ຮ່ວມກັບບໍລິສັດ Huawei, ໂດຍສຶກສາຄວາມຈຳເປັນ, ຄວາມຕ້ອງການ, ລົງສຳຫຼວດພື້ນທີ່ອອກແບບລະບົບ, ສຶກສາ BoQ, ຮ່າງສັນຍາ ແລະ ໄດ້ໄປທັດສະນະສຶກສາ ຢູ່ ບໍລິສັດ Huawei ສປ ຈີນ.
– ຄະນະນຳຂອງສະຖາບັນ ແລະວິຊາການ ໄດ້ໄປເຄື່ອນໄຫວວຽກງານ ຮ່ວມກັບການນຳຂອງກະຊວງ ແລະ ກົມເຕັກໂນໂລຊີ ຂໍ້ມູນຂ່າວສານ ເພື່ອຜັນຂະຫຍາຍວຽກງານຮ່ວມມືກັບ ກະຊວງ ວິທະຍາສາດ ແລະເຕັກໂນໂລຊີ ຂອງ ສສ ຫວຽດນາມ ດ້ານ ໄອທີ ທີ່ ສສ ຫວຽດນາມ.
– ຄະນະນຳຂອງສະຖາບັນໄດ້ໄປເຄື່ອນໄຫວວຽກງານ ຮ່ວມກັບການນຳຂອງກະຊວງ ເພື່ອຜັນຂະຫຍາຍວຽກງານຮ່ວມມືກັບ ສະພາບັນດິດວິທະຍາສາດ ແລະເຕັກໂນໂລຊີ ຂອງ ສສ ຫວຽດນາມ ທີ່ ສສ ຫວຽດນາມ.
– ຄະນະນຳຂອງສະຖາບັນໄດ້ເຂົ້າຮ່ວມກອງປະຊຸມອາຊຽນ COST (ອະນຸກຳມະການໄມໂຄຣເອເລັກໂຕຣນິກ ແລະເຕັກໂນໂລຊີ ຂໍ້ມູນຂ່າວສານ) ຄັ້ງທີ 63 ທີ່ປະເທດມຽນມາ.
– ຄົ້ນຄວ້າໂຄງການ ຂອງອາຊຽນ ກ່ຽວກັບລະບົບການແປພາສາ ໃນເຄື່ອງຄອມພິວເຕີ (Network-based ASEAN Languages Translation Public Service Project) ຮ່ວມກັບ NECTEC ປະເທດໄທ, ຊຶ່ງປະຈຸບັນແມ່ນໄດ້ກະກຽມ ສ້າງທີມງານ ວິຊາການ ແລະ ໄດ້ສົ່ງນັກວິຊາການຄົ້ນຄ້ວາໄປຮ່ວມຝຶກອົບຮົມ ຢູ່ທີ່ ປະເທດໄທ, ໄດ້ສ້າງແຜນການຈັດຕັ້ງປະຕິບັດໂຄງການ ໄລຍະທີ 1 ແລະ ກະກຽມການຈັດຝຶກອົບຮົມໃຫ້ແກ່ທີມງານ
– ຄົ້ນຄ້ວາໂຄງການລະບົບໂປຼແກຼມເປີດ (Establishment of ASEAN open Source Software Resource Portal Project) ຮ່ວມກັບ NECTEC ປະເທດໄທ.
– ຄົ້ນຄ້ວາໂຄງການນຳໃຊ້ລະບົບໄອທີ ເຂົ້າໃນການຄຸ້ມຄອງພາຫານະ ຢູ່ ສປປ ລາວ ຮ່ວມກັບບໍລິສັດ ນໍແທັກ ປະເທດການາດາ
– ຄົ້ນຄ້ວາ ບັນດາໂຄງການຮ່ວມມື ລາວ–ຫວຽດ, ໂຄງການຮ່ວມມືລາວ–ຈີນ, ໂຄງການຮ່ວມມື ລາວ-ເກົາຫຼີ ເໜືອ, ໂຄງການຮ່ວມມືລາວ–ມະເລເຊັຍ ທີ່ກ່ຽວພັນກັບການຄົ້ນຄ້ວາ ແລະ ພັດທະນາດ້ານ IT
2.4.7. ວຽກງານລົງທຶນ (ການລົງທຶນຂອງລັດ, ລົງທຶນຕ່າງປະເທດ ແລະ ລົງທຶນພາຍໃນ)
2.5 ການຈັດຕັ້ງຜັນຂະຫຍາຍວຽກງານ 3 ສ້າງ :
– ໄດ້ລົງເຮັດວຽກ ກັບພະແນກວິທະຍາສາດ ແລະເຕັກໂນໂລຊີ ນະຄອນຫລວງ ກ່ຽວກັບວຽກງານ ເຕັກໂນໂລຊີ ຄອມພິວເຕີ ແລະເອເລັກໂຕຼນິກ ແລະໄດ້ເຊັນຮ່າງບົດບັນທຶກຮ່ວມກັນ ພ້ອມທັງປຶກສາຫາລື ກ່ຽວກັບວຽກງານ 3 ສ້າງ ແລະ ການສ້າງຖານຂໍ້ມູນ ຂອງພະແນກການເງິນນະຄອນຫລວງວຽງຈັນ ໃຫ້ 9 ຕົວເມືອງໃນນະຄອນຫລວງວຽງຈັນ.
– ໄດ້ປະສານງານຂື້ນທະບຽນລະຫັດຊື່ການນຳໃຊ້ໂປຼແກຼມຮັບ-ສົ່ງເອກະສານ (RTX) ໃຫ້ພະແນກ ວິທະຍາສາດ ແລະເຕັກໂນໂລຊີ ແຂວງຈຳປາສັກ 7 ຊື່ນຳໃຊ້ ແລະໃຫ້ບັນດາກົມ ແລະ ສະຖາບັນພາຍໃນກະຊວງ 11 ຊື່ນຳໃຊ້.
– ສຳເລັດການຈັດຝຶກອົບຮົມ ໂປຼແກຼມເກັບກຳເອກະສານ ຂາເຂົ້າ-ຂາອອກ ໃຫ້ພະແນກວິທະຍາສາດ ແລະເຕັກໂນໂລຊີ ນະຄອນຫລວງ, ຫ້ອງການເມືອງ ສີສັດຕະນາກ, ເມືອງຈັນທະບູລີ ແລະເມືອງໄຊທານີ, ກົມເຕັກໂນໂລຊີ ຂໍ້ມູນຂ່າວສານ ແລະຫ້ອງການສະພາວິທະຍາສາດແຫ່ງຊາດ.
– ໄດ້ຮັບເອົາວິຊາການຂອງພະແນກວິທະຍາສາດ ແລະເຕັກໂນໂລຊີແຂວງຫລວງນ້ຳທາ ຈຳນວນ 1 ຄົນ ເຂົ້າມາຝຶກອົບຮົມ ຍົກລະດັບວຽກງານດ້ານໄອທີຕົວຈິງ ຢູ່ກັບສະຖາບັນ ເປັນເວລາ 1 ເດືອນ.
– ຄົ້ນຄວ້າ ສ້າງໂປຣແກຣມຖານຂໍ້ມູນຂອງບ້ານ (ເກັບກຳປື້ມສຳມະໂນຄົວ, ໃບຢັ້ງຢືນທີ່ຢູ່ ແລະອື່ນໆ) ເພື່ອປະກອບໃຫ້ຫ້ອງການບ້ານ.
2.6. ວຽກງານທ້ອງຖີ່ນ :
– ສຳເລັດການຈັດຝຶກອົບຮົມກ່ຽວກັບການນຳໃຊ້ໂປຼແກຼມ Microsoft office Visio, ການຕິດຕັ້ງ ລະບົບປະຕິບັດການ Windows ແລະ ລະບົບປ້ອງກັນໄວຣັສ ໃຫ້ແກ່ພະນັກງານຂອງພະແນກ ວິທະຍາສາດ ແລະເຕັກໂນໂລຊີ ແຂວງຜົ້ງສາລີ, ພະແນກ ວິທະຍາສາດ ແລະ ເຕັກໂນໂລຊີ ນະຄອນຫຼວງວຽງຈັນ, ພະນັກງານຫ້ອງການເມືອງຈັນທະບູລີ, ພະນັກງານຫ້ອງການເມືອງສີສັດຕະນາກ, ຫ້ອງການສະພາວິທະຍາສາດແຫ່ງຊາດ ແລະກົມເຕັກໂນໂລຊີ ຂໍ້ມູນຂ່າວສານ.
– ໄດ້ມອບປື້ມຄູ່ມື ການນຳໃຊ້ ໂປຣແກຣມ Microsoft office 2007 (Microsoft Word, Microsoft Excel ແລະ Microsoft PowerPoint) ຈຳນວນ 15 ຫົວ ໃຫ້ພະແນກວິທະຍາສາດ ແລະເຕັກໂນໂລຊີ ແຂວງຫົວພັນ.
– ໄດ້ສົ່ງວິທະຍາກອນຂອງສະຖາບັນ ຈຳນວນ 1 ຄົນ ໄປຝຶກອົບຮົມດ້ານໄອທີ ໃຫ້ຊາວຫນຸ່ມເມືອງກັວນ, ເມືອງວຽງໄຊ ແລະເມືອງຊຳເຫນືອ ແຂວງຫົວພັນ ຈຳນວນ 1 ຄັ້ງ.
– ໄດ້ຂື້ນທະບຽນລະຫັດຊື່ການນຳໃຊ້ e-mail ໃຫ້ພະນັກງານພະແນກວິທະຍາສາດ ແລະເຕັກໂນໂລຊີ ແຂວງຜົ້ງສາລີ 19 ຊື່ຜູ້ໃຊ້, ເມືອງບຸນເຫນືອ 3 ຊື່ຜູ້ໃຊ້, ເມືອງບຸນໃຕ້ 2 ຊື່ຜູ້ໃຊ້, ເມືອງສຳພັນ 1 ຊື່ຜູ້ໃຊ້, ເມືອງໃຫມ່ 3 ຊື່ຜູ້ໃຊ້, ເມືອງຂວາ 2 ຊື່ຜູ້ໃຊ້ ແລະເມືອງຍອດອູ 4 ຊື່ຜູ້ໃຊ້.
2.7. ວຽກງານໂຄງການລົງທຶນຂອງລັດ (ພາກ 17)
ຮ່ວມກັບຫ້ອງການ ເພື່ອຈັດຕັ້ງປະຕິບັດໂຄງການ ຫັນຫ້ອງການເປັນທັນສະໄຫມ ຊຶ່ງທາງຫ້ອງການໄດ້ສັ່ງຊື້ເຄື່ອງອຸປະກອນເພື່ອມາຈັດຕັ້ງປະຕິບັດໂຄງການ.
3. ຕີລາຄາສະພາບການຈັດຕັ້ງປະຕິບັດວຽກງານ
3.1. ຈຸດດີ ແລະ ຜົນງານ:
* ດ້ານດີ:
– ຍ້ອນມີການຊີ້ນຳ ນໍາພາຢ່າງໃກ້ຊິດຂອງຄະນະນຳກະຊວງ.
– ຍ້ອນມີການຈັດຕັ້ງນຳພາ ແລະ ມີແບບແຜນວິທີເຮັດວຽກ, ການຕິດຕາມກວດກາ ແລະ ປະເມີນຜົນ
– ຍ້ອນພະນັກງານ ມີຄວາມອຸ່ນອ່ຽນທຸ່ນທ່ຽງ ແລະ ເສຍສະຫລະສູງ, ມີຄວາມສາມັກຄີ, ມີນ້ຳໃຈເອື້ອເຟື້ອເພື່ອແຜ່ ຊ່ວຍເຫລືອຊຶ່ງກັນ ແລະກັນ ຮ່ວມກັນເຮັດວຽກເປັນທີມງານ, ປະຕິບັດການເຮັດວຽກແບບລວມສູນ ປະຊາທິ ປະໄຕ ເພື່ອເຮັດໃຫ້ວຽກງານດຳເນີນໄປໄດ້ດີ .
– ຍ້ອນມີສະຖານທີ່ຫ້ອງການ ອຳນວຍຄວາມສະດວກໃນການເຮັດວຽກ, ມີອຸປະກອນ ແລະ ເຄື່ອງຮັບໃຊ້, ມີລະບົບເຄືອຂ່າຍອິນເຕີແນັດ ເຂົ້າມານຳໃຊ້ໃນການສື່ສານ ແລະ ເພື່ອຊອກຫາຂໍ້ມູນ
3.2 ຈຸດອ່ອນ ແລະ ຂໍ້ຄົງຄ້າງ:
– ພະນັກງານວິຊາການ ດ້ານວຽກງານວິຊາສະເພາະ ທີ່ຕ້ອງການຍັງມີຈຳນວນຫນ້ອຍບໍ່ພຽງພໍ ແລະ ຄວາມຮູ້ດ້ານວິຊາສະເພາະຍັງຈຳກັດ, ສ່ວນຫຼາຍແມ່ນພະນັກງານໜຸ່ມນ້ອຍ ທີ່ຮຽນຈົບວິຊາສະເພາະມາໃໝ່
– ຍັງຂາດເຂີນອຸປະກອນເຄື່ອງມື ແລະ ຊອບແວໃນການຄົ້ນຄວ້າທົດລອງ.
– ຍັງມີພະນັກງານບາງຄົນຍັງປະຕິບັດໂມງການບໍ່ທັນເຂັ້ມງວດ ແລະໄດ້ດີເທົ່າທີ່ຄວນ.
– ການໃຫ້ບໍລິການລະບົບເຄືອຂ່າຍອິນເຕີເນັດ ໃຫ້ພາກສ່ວນຕ່າງໆພາຍໃນກະຊວງ ແມ່ນຍັງມີບັນຫາ ເນື່ອງຈາກ ສັນຍານອິນເຕີເນັດ ທີ່ມາຈາກສູນບໍລິຫານລັດ ດ້ວຍເອເລັກໂຕຼນິກມີບັນຫາຂັດຂ້ອງ.
3.3. ບົດຮຽນທີ່ຖອດຖອນໄດ້
ການຖອດຖອນບົດຮຽນ ຈາກການເຄື່ອນໄຫວວຽກງານຕົວຈິງມີດັ່ງນີ້:
– ດ້ານຜົນສຳເລັດ, ທາງການນຳຂອງກະຊວງໄດ້ໃຫ້ຄວາມສຳຄັນ ໃນວຽກງານການຄົ້ນຄ້ວາ ແລະ ພັດທະນາ ດ້ານເຕັກໂນໂລຊີ ຄອມພີວເຕີ ແລະ ເອເລັກໂຕຼນິກ ໂດຍສະເພາະແມ່ນການນຳເອົາເຕັກໂນໂລຊີໃໝ່ເຂົ້າມາຮັບໃຊ້ໃນວຽກງານ ແລະ ເພື່ອການຫັນເປັນອຸດສະຫະກຳທັນສະໄໝ ໂດຍມີແຜນຍຸດທະສາດ, ມີແນວທາງນະໂຍບາຍ ເປັນບ່ອນອີງໃນການເຄື່ອນໄຫວວຽກງານ
– ບັນຫາທີ່ຕ້ອງໄດ້ປັບປຸງແກ້ໄຂ ທີ່ຕ້ອງໄດ້ຈັດຕັ້ງປະຕິບັດ ຄືການພັດທະນາຊັບພະຍາກອນມະນຸດ, ການວາງນະໂຍບາຍ ລະບຽບແບບແຜນໃນການເຮັດວຽກ ໃຫ້ມີປະສິດທິຜົນ ແລະວ່ອງໄວ, ການຕິດຕາມກວດກາຢ່າງ ເປັນປະຈຳ, ການປະເມີນຜົນໜ້າວຽກ ໃນການຈັດຕັ້ງປະຕິບັດໃນແຕ່ລະໄລຍະ, ການສ້າງແຜນການທີ່ຄຽງຄູ່ກັບການ ນໍາໃຊ້ງົບປະມານ, ການຄຸ້ມຄອງລະບົບບັນຊີ-ການເງິນ ຢ່າງລະອຽດ ແລະ ຖຶກຕ້ອງຕາມລະບຽບ
4. ທິດທາງແຜນພັດທະນາເສດຖະກິດ-ສັງຄົມ 6 ເດືອນທ້າຍສົກປີ (2012-2013)
4.1 ບ່ອນອີງ
– ອີງຕາມ ດຳລັດ ວ່າດ້ວຍການຈັດຕັ້ງປະຕິບັດ ແຜນພັດທະນາເສດຖະກິດ–ສັງຄົມ ແລະ ແຜນງົບປະມານແຫ່ງລັດ ສົກປີ 2012-2013, ສະບັບເລກທີ 398/ນຍ, ນະຄອນຫລວງວຽງຈັນ ລົງວັນທີ 12 ກັນຍາ 2012
– ອີງຕາມບົດແນະນຳ ຂອງລັດຖະມົນຕີວ່າການ ກະຊວງແຜນການ ແລະ ການລົງທຶນ ສະບັບເລກທີ 2525/ຜທ, ລົງວັນທີ 14 ກັນຍາ 2012 ກ່ຽວກັບ ການຈັດຕັ້ງແຜນພັດທະນາ ເສດຖະກິດ–ສັງຄົມສົກປີ 2012-2013 ແລະ ການກະກຽມສ້າງແຜນການ ສົກປີ 2013-2014.
– ອີງຕາມ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VII (2011-2015) ຂອງອົງການວິທະຍາສາດ ແລະ ເຕັກໂນໂລຊີ ແຫ່ງຊາດ, ສະບັບເລກທີ 1866/ອວຕຊ-ສນຍ, ລົງວັນທີ 05 ພະຈິກ 2009.
– ອີງຕາມ ການເຄື່ອນໄຫວວຽກງານຕົວຈິງ ແລະ ແຜນພັດທະນາເສດຖະກິດ-ສັງຄົມ ຂອງສະຖາບັນເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ ສົກປີ 2012-2013.
4.2 ຈຸດໝາຍລວມ
– ຄົ້ນຄ້ວາທົດລອງ ແລະ ພັດທະນາເຄື່ອງຄອມພີວເຕີ, ເອເລັກໂຕຼນິກ ແລະ ລະບົບອັດຕະໂນມັດ ທີ່ເປັນມິດກັບສິ່ງແວດລ້ອມ ແລະ ພະລັງງານເພື່ອມາຮັບໃຊ້ການພັດທະນາເສດຖະກິດ–ສັງຄົມ
– ເຮັດການຄົ້ນຄ້ວາ ແລະ ພັດທະນາເຕັກໂນໂລຊີ ຂໍ້ມູນຂ່າວສານ ມີຄວາມເຂັ້ມແຂງ ເພື່ອກາຍເປັນສູນກາງ ທີ່ດີເລີດ ພາຍໃນ ສປປ ລາວ ແລະ ສາມາດເຊື່ອມໂຍງກັບພາກພື້ນ ແລະ ສາກົນ.
4.3 ຄາດໝາຍສູ້ຊົນ:
ຕ້ອງດຳເນີນການຈັດຕັ້ງປະຕິບັດໜ້າທີ່ວຽກງານ ທີ່ຖືກມອບໝາຍໃຫ້ສຳເລັດ ຕາມແຜນການທີ່ໄດ້ກຳນົດໄວ້ ໃນແຕ່ລະໜ້າວຽກເຊັ່ນ:
– ວຽກຄົ້ນຄ້ວາແລະ ພັດທະນາໂປຼແກຼຣມ
– ວຽກບໍລິການ ແລະ ຖ່າຍທອດເຕັກໂນໂລຊີ ຂໍ້ມູນຂ່າວສານ
– ວຽກຕິດຕັ້ງສ້ອມແປງເຄື່ອງອຸປະກອນຄອມພີວເຕີທີ່ເປ່ເພ
– ວຽກຄົ້ນຄ້ວາ ລະບົບອັດຕະໂນມັດ ເພື່ອນຳໃຊ້ເຂົ້າໃນການພັດທະນາ ອຸດສະຫະກຳ ແລະ ທັນສະໄໝ
– ວຽກຕິດຕັ້ງ ແລະ ປັບປຸງລະບົບເຄືອຂ່າຍ
– ວຽກການຮ່ວມມືດ້ານເຕັກໂນໂລຊີ ຄອມພີວເຕີ ແລະເອເລັກໂຕຼນິກ
4.4 ວຽກງານຈຸດສຸມ
– ການຈັດຝຶກອົບຮົມ ເພື່ອພັດທະນາ ຊັບພະຍາກອນມະນຸດ
– ການຄົ້ນຄ້ວາ ແລະ ພັດທະນາຊອບແວ
– ຄົ້ນຄວ້າ ແລະພັດທະນາ ລະບົບພາສາລາວ ໃນເຄື່ອງຄອມພິວເຕີ ແລະເອເລັກໂຕຼນິກ.
– ຄົ້ນຄວ້າ, ປັບປຸງ ລະບົບເຄືອຂ່າຍການເຊື່ອມຕໍ່ຄື້ນສັນຍານ ແບບບໍ່ມີສາຍທີ່ທັນສະໄໝດ້ວຍລະບົບ WiFi ແລະ ລະບົບ Wimax ເພື່ອໃຫ້ສາມາດ ຮັບ-ສົ່ງ ສັນຍານໄດ້ໄລຍະໄກ ແລະມີຄວາມໄວສູງ ເພື່ອຂະຫຍາຍ ເຄືອຂ່າຍ ວິທະຍາສາດ ແລະເຕັກໂນໂລຊີ ລົງສູ່ຊຸມຊົນ.
– ລົງສຳຫລວດເກັບກຳຂໍ້ມູນ ກ່ຽວກັບ ການນຳໃຊ້ສູນບໍລິການຂໍ້ມູນຂ່າວສານຊຸມຊົນ ແບບເອເລັກໂຕຼນິກ (Tele Center) 10 ແຫ່ງ ທີ່ທາງສະຖາບັນ ເຕັກໂນໂລຊີຄອມພີວເຕີ ແລະ ເອເລັກໂຕຼນິກ ໄດ້ດຳເນີນການສ້າງ, ສົ່ງເສີມ ແລະ ພັດທະນາ ຢູ່ໃນບັນດາເຂດແຂວງໃນໄລຍະຜ່ານມາ ເພື່ອ ຈະໄດ້ນຳເອົາຂໍ້ມູນ ດັ່ງກ່າວ ທີ່ໄດ້ມາເຮັດການກຳນົດຈຸດສຸມ ແຜນການພັດທະນາໃນຕໍ່ໜ້າ
– ສຶກສາຄົ້ນຄ້ວາ ເຕັກໂນໂລຊີຄອມພີວເຕີຍຸກໃໝ່, ສ້າງລະບົບປ້ອງກັນຄວາມປອດໄພ ໃນລະບົບເຄືອຂ່າຍ ສື່ສານຂໍ້ມູນຂ່າວສານ ເພື່ອນຳໃຊ້ເຂົ້າໃນວຽກງານ ການສຶກສາຄົ້ນຄ້ວາ, ພັດທະນາ ລະບົບຖານຂໍ້ມູນ
– ສຶກສາຄົ້ນຄ້ວາໂຄງການ ຂອງອາຊຽນ ກ່ຽວກັບ ລະບົບການແປພາສາ ໃນເຄື່ອງຄອມພິວເຕີ (Network-based ASEAN Languages Translation Public Service Project) ແລະ ຄົ້ນຄ້ວາໂຄງການລະບົບໂປຼແກຼມເປີດ (Establishment of ASEAN open Source Software Resource Portal Project) ຮ່ວມກັບ NECTEC ປະເທດໄທ ແລະ ປະເທດຫວຽດນາມ.
– ຄົ້ນຄວ້າ ໂຄງການ ສ້າງສູນຖານຂໍ້ມູນວິທະຍາສາດ ແລະເຕັກໂນໂລຊີ ແຫ່ງຊາດລາວ ຮ່ວມກັບບໍລິສັດ Huawei
– ຄົ້ນຄ້ວາໂຄງການ ນຳໃຊ້ລະບົບໄອທີ ເຂົ້າໃນການຄຸ້ມຄອງພາຫານະ ຢູ່ ສປປ ລາວ ຮ່ວມກັບບໍລິສັດ ນໍແທັກ ປະເທດການາດາ
– ຄົ້ນຄ້ວາ ບັນດາໂຄງການຮ່ວມມື ລາວ–ຫວຽດ, ໂຄງການຮ່ວມມືລາວ–ຈີນ, ໂຄງການຮ່ວມມື ລາວ-ເກົາຫຼີ ເໜືອ, ໂຄງການຮ່ວມມືລາວ–ມະເລເຊັຍ ທີ່ກ່ຽວພັນກັບການຄົ້ນຄ້ວາ ແລະ ພັດທະນາດ້ານ IT
– ການເຜີຍແຜ່ ແລະ ຖ່າຍທອດເຕັກໂນໂລຊີ ຂໍ້ມູນຂ່າວສານອອກສູ່ສັງຄົມ
4.4.1 ວຽກງານການເມືອງແນວຄິດ
– ສືບຕໍ່ເອົາໃຈໃສ່ຄົ້ນຄວ້າເຊື່ອມຊືມມະຕິກອງປະຊຸມໃຫຍ່ຄັ້ງທີ IX ຂອງພັກ, ສຸກຍູ້ການຈັດຕັ້ງປະຕິບັດ ມະຕິ 03/ກມສພ ກ່ຽວກັບວຽກງານ 3 ສ້າງ (ສ້າງແຂວງເປັນຫົວຫນ່ວຍຍຸດທະສາດ, ສ້າງເມືອງເປັນຫົວຫນ່ວຍເຂັ້ມແຂງຮອບດ້ານ ແລະ ສ້າງບ້ານເປັນຫົວຫນ່ວຍພັດທະນາ) ແລະນຳມາຜັນຂະຫຍາຍ ເຂົ້າໃນວຽກງານ ຂອງຕົນ ແລະ ສືບຕໍ່ເອົາໃຈໃສ່ນຳພາ ທາງດ້ານແນວຄິດການເມືອງ ຂອງພະນັກງານໃຫ້ອຸ່ນອ່ຽນທຸ່ນທ່ຽງ ຕັ້ງຫນ້າປະຕິບັດ ຫນ້າທີ່ວຽກງານ ຂອງສະຖາບັນ ຢ່າງເປັນປົກກະຕິ.
– ປຸກລະດົມພະນັກງານພາຍໃນສະຖາບັນ ໃຫ້ມີຄວາມສາມັກຄີ, ມີສະຕິຄວາມຮັບຜິດຊອບຕໍ່ວຽກງານ ຢ່າງຫ້າວ ຫັນ ແລະເປັນແບບຢ່າງ ເພື່ອກາຍເປັນມະຫາຊົນ ທີ່ກ້າວໜ້າ ແລະ ກໍ່ສ້າງໃຫ້ເປັນພະນັກງານຫຼັກແຫຼ່ງ ເພື່ອກ້າວເຂົ້າເປັນຊະມາຊິກພັກ.
4.4.2 ວຽກຈັດຕັ້ງ–ພະນັກງານ ແລະ ພັດທະນາຊັບພະຍາກອນມະນຸດ
– ສືບຕໍ່ປັບປຸງ ແລະ ຊັບຊ້ອນພະນັກງານຄືນໃຫມ່ ເພື່ອຊັບຊ້ອນເຂົ້າໃນແຕ່ລະຕຳແຫນ່ງງານ ໃຫ້ຖຶກຕ້ອງແທດເຫມາະກັບວຽກງານ ວິຊາສະເພາະທີ່ໄດ້ຮຽນມາ
– ຝຶກອົບຮົມຍົກລະດັບດ້ານວິຊາການດ້ານ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ ໃຫ້ແກ່ພະນັກງານພາຍໃນສະຖາບັນດ້ວຍກັນ.
– ຊຸກຍູ້ ແລະ ສົ່ງເສີມ ພະນັກງານພາຍໃນສະຖາບັນ ໃຫ້ໄປຍົກລະດັບດ້ານວິຊາສະເພາະໄລຍະສັ້ນ-ໄລຍະຍາວ ປະລິນຍາຕີ, ປະລິນຍາໂທ ແລະປະລິນຍາເອກ, ຈັດໃຫ້ມີການໝູນວຽນ ດ້ານຄວາມຮູ້ໃຫ້ເປັນລັກສະນະທ່ີສາມາດສືບທອດປ່ຽນແທນ ໃນການເຮັດວຽກໃຫ້ມີປະສິດທິຜົນ.
– ຍົກລະດັບທາງດ້ານທິດສະດີການເມືອງໃຫ້ແກ່ ພະນັກງານ.
4.4.3 ວຽກ 3 ອົງການຈັດຕັ້ງມະຫາຊົນ ແລະ ການເຄື່ອນໄຫວອື່ນໆ
ສືບຕໍ່ເຂົ້າຮ່ວມການອອກແຮງງານລວມ, ຂະບວນການກິລາ, ຂະບວນການປ້ອງກັນຄວາມສະຫງົບພາຍໃນກະຊວງ ແລະ ຂະບວນການອື່ນໆ ຕາມການມອບໝາຍ.
4.4.4 ວຽກງານວິຊາສະເພາະ
4.4.4.1 ວຽກງານໂຄສະນາເຜີຍແຜ່
– ສືບຕໍ່ສ້າງປຶ້ມຄູ່ມືແບບຮຽນ-ແບບສອນ ກ່ຽວກັບ ວຽກງານເຕັກໂນໂລຊີຄອມພິວເຕີ ແລະເອເລັກໂຕຼນິກ.
– ຈັດກອງປະຊຸມສຳມະນາວິຊາການ ດ້ານເຕັກໂນໂລຊີ ຄອມພິວເຕີ ແລະເອເລັກໂຕຣນິກ ແລະຈັດຝຶກອົບຮົມໃຫ້ພາກສ່ວນ ຕ່າງໆ ທີ່ຢູ່ໃນເຂດສູນກາງ ແລະ ເຂດແຂວງ.
– ສືບຕໍ່ຄົ້ນຄວ້າ ສ້າງການຮຽນ-ການສອນ ໂປຣແກຣມຕ່າງໆໃນຮູບແບບ Multimedia ເພື່ອຜູ່ນຳໃຊ້ສາມາດຮຽນຮູ້ດ້ວຍຕົນເອງ ເພາະມີການແນະນໍາໃນການນຳໃຊ້ ເປັນຮູບແບບວິດີໂອ (ມີທັງພາບ ແລະສຽງ).
– ຈັດຝຶກອົບຮົມການນຳໃຊ້ ໂປຼແກຼມຄຸ້ມຄອງເອກະສານ ຂາອອກ – ຂາເຂົ້າ, ການຂຽນຖານຂໍ້ມູນ, ການນຳໃຊ້ຄອມພິວເຕີ ສຳລັບວຽກງານຫ້ອງການ ແລະ ການຮັກສາຄວາມປອດໄພໃນລະບົບເຄືອຂ່າຍຄອມພິວເຕີ
4.4.4.2 ວຽກງານສ້າງ ແລະ ປັບປຸງນິຕິກຳ
4.4.4.3 ວຽກງານຄົ້ນຄ້ວາ ແລະ ພັດທະນາ
– ຄົ້ນຄວ້າ, ພັດທະນາ ລະບົບໂປຼແກຼມ ແລະ ລະບົບໂປຼແກຼມລະບົບເປີດ ເພື່ອສົ່ງເສີມການຫັນເປັນອັດຕະໂນມັດ ແລະພັດທະນາ ອຸດສາຫະກຳຊອບແວພາສາລາວ ເພື່ອຂະຫຍາຍການນຳໃຊ້ເຂົ້າທຸກຂະແຫນງການ.
– ສືບຕໍ່ຄົ້ນຄວ້າລະບົບພາສາລາວ ໃນເຄື່ອງຄອມພິວເຕີ ແລະເອເລັກໂຕຼນິກ.
– ສືບຕໍ່ຄົ້ນຄວ້າປັບປຸງ ແລະ ທົດລອງລະບົບ WiFi, Hotspot ຢູ່ພາຍໃນຕຶກຂອງກະຊວງ ແລະ ການເຊື່ອມຕໍ່ທາງໄກ ພ້ອມທັງການທົດສອບການຮັບສົ່ງ ສັນຍານ ແລະ ຕິດຕັ້ງລະບົບ Network ໃໝ່ທີ່ກຳລັງຕິດຕັ້ງໃນປະຈຸບັນ ໃຫ້ສຳເລັດຕາມແຜນການທີ່ກຳນົດໃວ້.
– ຄົ້ນຄ້ວາ ຜັນຂະຫຍາຍວຽກງານເຄືອຂ່າຍ ເຂົ້າໄປຊ່ວຍໃນວຽກງານຂະແໜງການຕ່າງໆ
– ຄົ້ນຄວ້າການເຊື່ອມຕໍ່ລະບົບເຄືອຂ່າຍ ຫາແຕ່ລະພະແນກວິທະຍາສາດ ແລະເຕັກໂນໂລຊີ ແຂວງ.
– ສືບຕໍ່ປັບປຸງລະບົບໂປຣແກຣມ ຄຸ້ມຄອງເອກະສານຂາເຂົ້າ-ອອກ.
– ສືບຕໍ່ຈັດຕັ້ງປະຕິບັດໂຄງການ ສ້າງໂປຼແກຼມ ຖານຂໍ້ມູນການຄົ້ນຄວ້າວິທະຍາສາດ ຮ່ວມກັບຫ້ອງການສະພາວິທະຍາສາດແຫ່ງຊາດ ໄລະຍະທີ 2.
– ສືບຕໍ່ຈັດຕັ້ງປະຕິບັດໂຄງການ ສ້າງໂປຼແກຼມຖານຂໍ້ມູນ Inventory ຮ່ວມກັບກົມເຕັກໂນໂລຊີ ຂໍ້ມູນຂ່າວສານ.
– ສືບຕໍ່ໂຄງການຮ່ວມມື ກັບສູນກາງຊາວຫນຸ່ມປະຊາຊົນປະຕິວັດລາວ ຈັດຕັ້ງປະຕິບັດໂຄງການ “ສ້າງຕັ້ງສູນຂໍ້ມູນຂ່າວສານ ແລະ ໃຫ້ຄຳປຶກສາດ້ານໄອທີ ສຳລັບຊາວຫນຸ່ມ”
– ສ້າງລະບົບໂປຼແກຼມ ເກັບກຳລະບົບຖານຂໍ້ມູນ ຂອງພະແນກການເງິນ ຮ່ວມກັບ ພະແນກວິທະຍາ ສາດ ນະຄອນຫຼວງ.
– ສືບຕໍ່ ຈັດຕັ້ງປະຕິບັດໂຄງການ ຄົ້ນຄວ້າວິທະຍາສາດ “ການຫັນຫ້ອງການ ກະຊວງເປັນທັນສະໄຫມ” ຮ່ວມກັບຫ້ອງການ ແລະ ທົດສອບສັນຍາອິນເຕີເນັດຂອງກະຊວງສະເພາະ
– ຄົ້ນຄວ້າການຫັນເປັນອັດຕະໂນມັດ ແລະການນຳໃຊ້ລະບົບອັດຕະໂນມັດ ໃນ ສປປ ລາວ ເພື່ອຮັບໃຊ້ໃຫ້ແກ່ການຫັນເປັນອຸດສາຫະກຳ ແລະທັນສະໄຫມ.
– ສຶກສາຄົ້ນຄ້ວາ ທົດລອງ ການນຳໃຊ້ເຕັກໂນໂລຊີໃໝ່ (ດ້ວຍລະບົບ IOSແລະ ລະບົບ Android) ເພື່ອຮັບໃຊ້ເຂົ້າໃນວຽກງານຕົວຈິງ
– ສືບຕໍ່ຄົ້ນຄົ້ວ ລະບົບເຄືອຂ່າຍ ໃນຮູບແບບໃໝ່ໆເພື່ອໃຫ້ທັນຍຸກທັນສະໃໝ ເພື່ອໃຫ້ເປັນທີ່ຍອມຮັບ ແລະ ໃດ້ມາດຕະຖານໃນທຸກໆດ້ານ.
4.4.4.4 ວຽກງານບໍລິການ
– ສືບຕໍ່ປັບປຸງ ແລະຕິດຕັ້ງລະບົບເຄືອຂ່າຍຂອງກະຊວງ ແລະທົດສອບສັນຍາອິນເຕີເນັດຂອງກະຊວງສະເພາະ ໃນຄວາມໄວເບື້ອງຕົ້ນ 20 Mbps ຈາກໂຄງການສື່ສານຮັບໃຊ້ການນຳ.
– ສືບຕໍ່ເບິ່ງແຍງລະບົບເວບເຊີເວີ, ເມວເຊີເວີ ແລະບໍລິການລົງທະບຽນລະຫັດຊື່ ອີເມວ -ຊື່@most.gov.la ຂອງກະຊວງ ແລະ ການຄຸ້ມຄອງຮັກສາລະບົບເຊີເວີສຳຮອງຂອງກະຊວງ ຢ່າງເປັນປົກກະຕິ.
– ຕິດຕັ້ງກວດກາ ລະບົບເຄືອຂ່າຍ ຢູ່ແຕ່ລະພາກສ່ວນໃຫ້ມີຄວາມສະຖຽນ ແລະ ປັບປຸງແກ້ໄຂບັນຫາ ທີ່ເກີດຂື້ນ ເພື່ອບໍ່ໃຫ້ມີຜົນກະທົບຕໍ່ວຽກງານອື່ນໆ
– ສືບຕໍ່່ສ້າງມາດຕະຖານ ສີມືແຮງງານ ດ້ານ ICT ຢູ່ສປປລາວ ຮ່ວມກັບ ກົມພັດທະນາສີມືແຮງງານ ແລະ ຈັດຫາງານ, ກະຊວງແຮງງານ ແລະ ສະຫວັດດີການສັງຄົມ.
– ຄົ້ນຄວ້າ ໂຄງການສ້າງສູນກາງການຄົ້ນຄວ້າທົດລອງ, ສົ່ງເສີມ, ຖ່າຍທອດເຕັກໂນໂລຊີ ຄອມພິວເຕີ ແລະເອເລັກໂຕຣນິກ .
– ສືບຕໍ່ຄົ້ນຄວ້າໂຄງການຮ່ວມມືກັບ ບັນດາບໍລິສັດຕ່າງໆ ເພື່ອການສົ່ງເສີມພາສາລາວໃນລະບົບຄອມພິວເຕີ ແລະເອເລັກໂຕຼນິກ ແລະການແປພາສາລາວໃນລະບົບ ໂປຣແກຣມເປີດ (Open Source)
– ສືບຕໍ່ການບໍລິການ ແກ້ໄຂບັນຫາ ຕ່າງໆ ຂອງເຄື່ອງຄອມພິວເຕີ ພາຍໃນກະຊວງ ແລະພາກສ່ວນຕ່າງໆ.
4.4.4.5 ວຽກງານຮ່ວມມື (ຮ່ວມມືຕ່າງປະເທດ ແລະ ຮ່ວມມືພາຍໃນ)
– ເພີ້ມທະວີການຮ່ວມມືກັບທຸກພາກສ່ວນ ທັງພາຍໃນ ແລະຕ່າງປະເທດ ເພື່ອສ້າງຄວາມເຂັ້ມແຂງ ໃຫ້ວຽກງານຄອມພິວເຕີ ແລະເອເລັກໂຕຼນິກ ເພື່ອຮັບໃຊ້ໃຫ້ແກ່ການ ພັດທະນາ ເສດຖະກິດສັງຄົມ.
– ສືບຕໍ່ຄົ້ນຄວ້າໂຄງການ ສ້າງສູນຖານຂໍ້ມູນວິທະຍາສາດ ແລະເຕັກໂນໂລຊີ ແຫ່ງຊາດລາວ ຮ່ວມກັບບໍລິສັດ Huawei.
– ສືບຕໍ່ຄົ້ນຄວ້າໂຄງການ ຄົ້ນຄວ້າຫັນເປັນອັດຕະໂນມັດ ຮ່ວມກັບ ສະຖາບັນເຕັກໂນໂລຊີ ຂໍ້ມູນຂ່າວສານ ຂອງສະພາບັນດິດວິທະຍາສາດ ແລະເຕັກໂນໂລຊີ ຂອງ ສສ ຫວຽດນາມ.
– ສືບຕໍ່ຄົ້ນຄວ້າໂຄງການ ຂອງອາຊຽນ ກ່ຽວກັບລະບົບການແປພາສາ ໃນເຄື່ອງຄອມພິວເຕີ (Network-based ASEAN Languages Translation Public Service Project) ໃຫ້ໄດ້ 20000 ປະໂຫຍກ ແລະ ໂຄງການລະບົບໂປຼແກຼມເປີດ (Establishment of ASEAN open Source Software Resource Portal Project) ຮ່ວມກັບ NECTEC ປະເທດໄທ.
– ກະກຽມຈັດຕັ້ງປະຕິບັດໂຄງການຮ່ວມມື ລາວ-ສປປ ເກົາຫລີ ໃນຂະແຫນງການບໍລິການເຕັກໂນໂລຊີ ຂໍ້ມູນຂ່າວສານ.
– ຮ່ວມກັບກົມພັດທະນາສີມືແຮງງານ ແລະຈັດຫາງານ ຂອງກະຊວງແຮງງານ ແລະສະຫວັດດີການສັງຄົມເພື່ອສ້າງມາດຕະຖານ ສີມືແຮງງານແຫ່ງຊາດ ຂະແຫນງເຕັກໂນໂລຊີ ຂໍ້ມູນຂ່າວສານ ແລະການສື່ສານ ຫລື ICT ໂດຍແມ່ນການຊ່ວຍເຫລືອຈາກ ລັດຖະບານ ສ ເກົາຫລີ ໂດຍຜ່ານອົງການແຮງງານສາກົນປະຈຳພາກພື້ນ.
– ເຂົ້າຮ່ວມການຈັດຕັ້ງປະຕິບັດໂຄງການ ຄົ້ນຄວ້າການນຳໃຊ້ ເຕັກໂນໂລຊີຂໍ້ມູນຂ່າວສານ (IT) ເຂົ້າໃນການຄຸ້ມຄອງພາຫານະຢູ່ ສປປ ລາວ.
4.4.4.6 ວຽກງານລົງທຶນ (ລົງທຶນຂອງລັດ, ລົງທຶນຕ່າງປະເທດ ແລະ ລົງທຶນພາຍໃນ)
4.4.5 ການຈັດຕັ້ງຜັນຂະຫຍາຍວຽກງານ 3 ສ້າງ :
– ສືບຕໍ່ເອົາໃຈໃສ່ຈັດຕັ້ງປະຕິບັດ ກ່ຽວກັບວຽກງານ 3 ສ້າງ ລົງຕິດຕາມ ແລະປະເມີນຜົນຊຸກຍູ້ສົ່ງເສີມ ແລະພັດທະນາທາງດ້ານເຕັກໂນໂລຊີ ຄອມພິວເຕີ ແລະເອເລັກໂຕຣນິກ ແຂວງ, ເມືອງ ແລະບ້ານຈຸດຊຸມ.
– ສືບຕໍ່ຄົ້ນຄວ້າໂຄງການຮ່ວມກັບພະແນກວິທະຍາສາດ ແລະເຕັກໂນໂລຊີ ນະຄອນຫລວງວຽງຈັນ ກ່ຽວກັບວຽກງານ ການສ້າງຖານຂໍ້ມູນ ຂອງພະແນກການເງິນນະຄອນຫລວງວຽງຈັນ ໃຫ້ 9 ຕົວເມືອງໃນນະຄອນຫລວງ.
– ສືບຕໍ່ຈັດຝຶກອົບຮົມໂປຣແກຣມຄຸ້ມຄອງເອກະສານ ຂາເຂົ້າ-ຂາອອກ ໃຫ້ແຕ່ລະພາກສ່ວນ.
4.4.6 ວຽກງານທ້ອງຖີ່ນ :
– ສືບຕໍ່ຈັດຝຶກອົບຮົມຍົກລະດັບ ວິຊາການດ້ານໄອທີ ໃຫ້ພະນັກງານຂອງແຕ່ລະແຂວງ.
– ປັບປຸງ, ພັດທະນາ ແລະ ສ້າງຄວາມເຂັ້ມແຂງໃຫ້ສູນບໍລິການຂໍ້ມູນຂ່າວສານຊຸມຊົນ ດ້ວຍເອເລັກໂຕຼນິກ ເຮັດໃຫ້ຊຸມຊົນສາມາດເຂົ້າເຖິງແຫລ່ງຂໍ້ມູນຂ່າວສານ ໃຫ້ກວ້າງຂວາງ ແລະ ຂະຫຍາຍສູນດັ່ງກ່າວເພີ້ມ ຕື່ມອີກ.
– ສືບຕໍ່ສຶກສາຄົ້ນຄວ້າ ສ້າງໂປຣແກຣມຖານຂໍ້ມູນຂອງບ້ານ ໃຫ້ສໍາເລັດ
5. ມາດຕະການຈັດຕັ້ງປະຕິບັດ:
– ມີການຄົ້ນຄ້ວາຍຸດທະສາດ ແລະ ວາງແນວທາງນະໂຍບາຍ ທີ່ສອດຄ່ອງກັບການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ ສົກປີ 2013-2014 ບົນຈິດໃຈບຸກທະລຸທັງ 4 ດ້ານ ຂອງມະຕິກອງປະຊຸມໃຫ່ຍ ຄັ້ງທີ IX ຂອງພັກ, ຍົກສູງສະຕິຄວາມເປັນເຈົ້າ ຕໍ່ຂໍ້ກຳນົດກົດລະບຽບ ແລະ ນິຕິກຳຕ່າງໆທີ່ກ່ຽວຂ້ອງ ເພື່ອຮັບປະກັນ ປະສິດທິພາບ, ປະສິດທິຜົນ ແລະ ການພັດທະນາແບບຍືນຍົງ.
– ປະຕິບັດຕາມລະບອບການເຮັດວຽກ ແບບລວມສູນປະຊາທິປະໄຕ, ມີການປະຊຸມປຶກສາຫາລື ເພື່ອວາງແຜນງານ ແລະ ມອບໝາຍໜ້າທີ່ອັນລະອຽດ ໃຫ້ແຕ່ລະໜ່ວຍງານຮັບຜິດຊອບ, ສຳຫລວດກວດກາຄວາມຄືບໜ້າ, ຕີລາຄາຂໍ້ດີ-ຂໍ້ເສຍ ແລະ ການແກ້ໄຂບັນຫາທີ່ຍັງຄົງຄ້າງ
– ເຄື່ອນໄຫວວຽກງານ ຕາມແຜນການ ແລະ ບັນດາກິດຈະກຳທີ່ວາງໄວ້ໃນແຕ່ລະໜ້າວຽກ ໃຫ້ສຳເລັດຜົນ ແລະ ປະກົດຜົນເປັນຈິງຕາມຄາດໝາຍ
– ຊຸກຍູ້ ແລະ ສົ່ງເສີມດ້ານທ່າແຮງ ກໍາລັັງບຸກຄະລະກອນ
– ໝູນໃຊ້ພະນັກງານ ເຂົ້າຮັບຜິດຊອບວຽກງານ ໃຫ້ຖືກຕ້ອງກັບວິຊາສະເພາະຕົວຈິງທີ່ໄດ້ຮຽນມາ
– ສ້າງແຜນການ, ແຜນງົບປະມານ, ກຳນົດແບບແຜນລະບຽບຫລັກການ ພາລະໜ້າທີ່ຄວາມຮັບຜິດຊອບ ແລະ ວິທີການຈັດຕັ້ງປະຕິບັດ, ແຜນການດຳເນີນງານ ແລະ ການຄຸ້ມຄອງ
– ຕິດຕາມກວດກາ ປະເມີນຜົນໃນແຕ່ລະໜ້າວຽກ ໃຫ້ຖືກຕ້ອງຕາມທິດທາງ ໜ້າທີ່ຈຸດສຸມຂອງແຜນການ ພ້ອມທັງປະຕິບັດ ລະບອບການສະຫລຸບລາຍງານ ຢ່າງເປັນປະຈຳຂອງແຕ່ລະພະແນກ
– ເຮັດບົດສະຫລຸບສັງລວມລາຍງານ ຕໍ່ການນຳ